நவம்பர் 29-ம் தேதி மதுரையில், சர்வதேச தீவிரவாத அமைப்புகளுடன் தொடர்பு கொண்டிருந்த 3 தீவிரவாதிகளை தேசிய புலனாய்வுத் துறையினர் கைது செய்தனர். இவர்கள், மைசூரு, நெல்லூர், மலப்புரம் ஆகிய இடங்களில் நடைபெற்ற குண்டுவெடிப்புச் சம்பவங்களில் தொடர்புடையவர்கள் என்பதால், மிகுந்த பரபரப்பு தொற்றிக் கொண்டது. கைதானவர்கள் அனைவரும் 30 வயதைத் தாண்டாத இளைஞர்கள் என்ற தகவல் அனைவரையும் அதிர்ச்சிக்குள்ளாக்கியது. இதனையடுத்து பலதரப்பட்ட கருத்துகள் சமூக வலைதளங்களில் கூறப்பட்டன. இளைஞர்கள் எவ்வாறு இப்படி நாசகார செயல்களில் வழி தவறிப் போகிறார்கள் என்று விவாதம் செய்தவர்கள், இன்று தீவிரவாதத்தையும், தீவிரவாதச் செயல்களையும் மறந்து விட்டு, அ.தி.மு.க வின் அடுத்த தலைமை யார் என்பது பற்றி விவாதம் செய்யக் கிளம்பி விட்டனர்.